Falck står lige nu for ambulancedriften i Nordjylland, men fra 1. april er det slut. Her overtager Region Nordjylland selv størstedelen af driften, men allerede nu er de nye ambulancer på gaden. Falck har nemlig hyret Region Nordjylland, så de kan overholde deres kontrakt.

Det er egentlig først til april, der er "premiere" på ambulancer med Region Nordjyllands logo på siden, men allerede nu vil du kunne se dem på gade og veje i Nordjylland. For at overholde deres kontraktlige forpligtelse med en responstid på ni minutter har Falck, der i dag har en gennemsnitlig responstid på hele 12 minutter, nemlig set sig nødsaget til at hyre Region Nordjylland til at hjælpe sig. - Det er ikke tilfredsstillende, at Falck først kommer efter gennemsnitligt 12 minutter, når aftalen er, at de skal komme inden for ni minutter i gennemsnit, lyder det fra Mads Duedahl (V), der er regionsrådsformand i Region Nordjylland. Utilfredsheden til trods ser Mads Duedahl dog den nye situation som en mulighed for, at Region Nordjylland kan bevise sit værd som arbejdsgiver for de reddere, fra Falck, man håber vil sætte sig ind i regionens ambulancer fra 1. april. - Vi skal sikre en god dialog med redderne, så vi sikrer, at vi kan rekruttere det antal reddere, der skal til. Derfor er det også godt, vi allerede nu får vores nye ambulancer på gaden og ser, hvad de kan og får lov til at se dem i drift, siger Mads Duedahl. Farvel til responstid Fra 1. april er det slut med at gøre ambulancedriftens kvalitet op i minutter og sekunder. Her kommer man i stedet til at se på køretøjer, mandskab og geografi. - Det, der bliver forskellen på nu og så fra 1. april, er, at vi overgår fra det, der hedder en responstidsmodel til en beredskabsmodel, forklarer Kenneth Lübcke, der er enhedschef i Den Præhospitale Virksomhed under Region Nordjylland. - Det vil sige, at vi kommer til at have et fast antal køretøjer på vagt i modsætning til, hvad Falck har nu, forklarer han videre. Virksomheden Premed skal stå for ambulancekørslen i områderne Thy-Mors og Himmerland.